text: লিংকডইন-কে কিনছে মাইক্রোসফট - bdnews24.com
  লিংকডইন-কে কিনছে মাইক্রোসফট
  Published: 13 Jun 2016 09:17 PM BdST Updated: 21 Sep 2016 04:52 PM BdST
  ব্যবসায়বান্ধব নেটওয়ার্কিং ওয়েবসাইট লিংকডইন-কে দুই হাজার ছয়শ' কোটি ডলারের বিনিময়ে কিনে নিচ্ছে সফটওয়্যার জায়ান্ট মাইক্রোসফট।
  বিবিসি জানায়, ওয়েবসাইটটির প্রতিটি শেয়ারের বিপরীতে ১৯৬ ডলার দেবে মাইক্রোসফট, যার শতকরা ৫০ ভাগই প্রিমিয়াম। কোনো প্রতিষ্ঠান যখন অভিহিত মূল্যের চেয়ে বেশি দামে বাজারে শেয়ার ছাড়ে তখন ওই শেয়ারগুলোকে প্রিমিয়াম শেয়ার বলা হয়।
  ওয়েবসাইটটির সহ-প্রতিষ্ঠাতা চেয়ারম্যান ও নিয়ন্ত্রক শেয়ারধারী রিড হফম্যান এবং প্রধান নির্বাহী জেফ উইনার এই চুক্তিতে সমর্থন দেন। ওয়েইনার মাইক্রোসফট প্রধান সাত্যিয়া নাদেলার অধীনে স্বপদে বহাল থাকছেন বলে জানায় বিবিসি।
  চুক্তির পর প্রতিক্রিয়ায় হফম্যান বলেন, "আজকের দিনটি লিংকডইন-এর পুনঃপ্রতিষ্ঠার দিন।"
  মাইক্রোসফট জানায়, লিংকডইন-এর "স্বকীয়তা, ঐতিহ্য ও স্বাধীনতা" অক্ষুণ্ণ থাকবে।
  নাদেলা বলেন, "লিংকডইন টিম সারাবিশ্বের পেশাদারদের যুক্ত করার মাধ্যমে এক অসাধারণ ব্যবসা করেছে। আমরা যৌথভাবে লিংকডইন-এর পাশাপাশি মাইক্রোসফট অফিস ৩৬৫ এবং ডায়নামিকস-এর উন্নতি ত্বরান্বিত করতে পারব।"
  এ চুক্তি ঘোষিত হওয়ার পরপরই নিউ ইয়র্ক পুঁজিবাজারে লিংকডইন-এর পড়তির মুখে থাকা শেয়ারমূল্য বেড়ে ১৯৪.২৫ ডলারে এসে দাঁড়িয়েছে।
  এ পর্যন্ত এবারই কোনো প্রতিষ্ঠান কিনতে সবচেয়ে বেশি খরচ করছে মাইক্রোসফট। এর আগে প্রতিষ্ঠানটি ২০১১ সালে সাড়ে আটশ' কোটি ডলারের বিনিময়ে স্কাইপ এবং ৭২০ কোটি ডলারের বিনিময়ে নোকিয়ার মোবাইল ফোন ব্যবসায় কিনে নেয় প্রতিষ্ঠানটি।